สังคมข่าวหุ้น
ภาพรวมเศรษฐกิจยังไม่ฟื้นตัว แนวโน้มงบไตรมาสที่ 3 ส่อทรงตัวถึงขั้นทรุดเล็กน้อย แนวรับ 1,620 แนวต้าน 1,640 จุด
13 ก.ย. 2564

*หุ้นไทยย่ำฐาน
*ตลาดหุ้นยังไร้ทิศทาง แกว่งออกข้าง  หลังมาตรการแก้ไขปัญหาโควิด-19  ไปคนละทางกับนโยบายเปิดประเทศ ฝั่งหนึ่งบอกให้คุมเข้ม และฝ่ายก็ให้เตรียมเปิดเมืองตุลาคมนี้ ขณะที่ปัญหาการเมืองไทยยังระอุพร้อมปะทุทุกเมื่อ ภาพรวมเศรษฐกิจยังไม่ฟื้นตัว แนวโน้มงบไตรมาสที่ 3 ส่อทรงตัวถึงขั้นทรุดเล็กน้อย แนวรับ 1,620 แนวต้าน 1,640 จุด
*CV ราคาน่าสนใจ ต่ำกว่าไอพีโอ 3.9 บาท ล่าสุดสำนักงานคณะกรรมการกำกับกิจการพลังงาน ประกาศผลผู้ผ่านการพิจารณาอุทธรณ์ ด้านเทคนิคโครงการโรงไฟฟ้าชุมชนเพื่อเศรษฐกิจฐานราก (โครงการนำร่อง) โดยผ่านคุณสมบัติเพิ่มจากเดิมอีก 2 โครงการ ประกอบด้วย โครงการโรงไฟฟ้าชุมชนคำเตย จ.นครพนม กำลังผลิตติดตั้ง 3 เมกะวัตต์ โครงการโรงไฟฟ้าชุมชนนาทราย จ.อุดรธานี กำลังผลิตติดตั้ง 6.6 เมกะวัตต์ รวมเป็นโครงการที่ผ่านด้านเทคนิคทั้งหมด 6 โครงการ กำลังการผลิตรวมที่ผ่านด้านเทคนิคทั้งหมด 36 เมกะวัตต์ บอสใหญ่ “เศรษฐศิริ ศักดิ์สิทธิเสรีกุล” มั่นใจประกาศผลด้านราคาในปลายเดือนนี้
*แบ็กลอกพุ่ง ล่าสุดบมจ.ทีทีซีแอล (TTCL) คว้างานใหม่ก่อสร้างใหม่ในประเทศเวียดนาม โดยเป็นโครงการโรงไฟฟ้าพลังงานขยะ Municipal Solid Waste to Energy in Bac Ninh ของ Thang Long Energy Environment JSC ซึ่งเป็นเจ้าของโครงการ ตั้งอยู่ที่เขต Bac Ninh ของเวียดนาม มูลค่าโครงการ 60 ล้านเหรียญสหรัฐฯ หรือประมาณ 2,000 ล้านบาท ระยะเวลาโครงการประมาณ 24 เดือน
*สุวรรณา โชคดีอนันต์ ประธานเจ้าหน้าที่บริหาร บมจ.มุ่งพัฒนา อินเตอร์แนชชั่นแนล (MOONG) เร่งขายออนไลน์ ยอมรับยอดขายในไตรมาส 3/2564 นี้จะอ่อนตัวลง เป็นผลมาจากมาตรการล็อกดาวน์ของภาครัฐที่ทำให้ช่องทางจำหน่าย Modern Trade ไม่สามารถเปิดให้บริการได้ อย่างไรก็ยังคงมีรายได้จากช่องทางจำหน่ายด้านอื่น ๆ เข้ามาทดแทน เช่น ช่องทาง E-commerce ซึ่งในครึ่งปีแรกเติบโตมากถึง 550% เมื่อเทียบกับช่วงเดียวกันของปีก่อน ตามกระแสของผู้บริโภคที่หันมาจับจ่ายใช้สอยผ่านช่องทางออนไลน์มากขึ้น
*กนกทิพย์ จันทร์พลังศรี ประธานคณะกรรมการบริหาร บมจ.ทีพีซี เพาเวอร์ โฮลดิ้ง (TPCH) เผย บริษัทย่อยของ TPCH ได้ผ่านการพิจารณาอุทธรณ์คุณสมบัติและคำเสนอขายไฟฟ้าด้านเทคนิค โครงการโรงไฟฟ้าชุมชนเพื่อเศรษฐกิจฐานราก (โครงการนำร่อง) เพิ่มจำนวน 1 โครงการ บริหารโดย บริษัท ไบโอเอ็นเนอร์ยี่ สตูล จำกัด ตั้งอยู่ที่ตำบลละงู อำเภอละงู จังหวัดสตูล มีขนาดกำลังการผลิต 3 เมกะวัตต์ ประเภทเชื้อเพลิงชีวภาพ
*PIMO ฮอต บิ๊กบอสวสันต์ อิทธิโรจนกุล สั่งเร่งกำลังผลิตในช่วงไตรมาสที่ 3 เข้าไฮซีซั่นของธุรกิจมอเตอร์ไฟฟ้า หลังส่งสัญญาณออเดอร์ล้นมาตั้งแต่ต้นไตรมาส ปลื้มออเดอร์หลั่งไหลมาจากลูกค้าใหม่และเก่า โดยกำลังการผลิตขณะนี้เพียงพอต่อความต้องการของลูกค้าจากการทยอยขยายกำลังการผลิตไปก่อนหน้านี้ มั่นใจผลงานไตรมาส 3/2564 ท็อปฟอร์ม
*กฤษชนก ปัทมสัตยาสนธิ กรรมการผู้จัดการ บริษัท อินเด็กซ์ ลิฟวิ่งมอลล์ จำกัด (มหาชน) หรือ ILM ผู้นำธุรกิจร้านค้าปลีกเฟอร์นิเจอร์ ของใช้ภายในบ้าน ของตกแต่งบ้านครบวงจร เดินหน้าขยายธุรกิจเฟอร์นิเจอร์สู่ตลาดต่างประเทศ ภายใต้โมเดลการให้สิทธิ์แฟรนไชส์ให้กับพันธมิตรท้องถิ่นในแต่ละประเทศที่มีศักยภาพเพื่อสร้างการเติบโต ล่าสุด บริษัทประกาศความร่วมมือครั้งสำคัญโดยให้สิทธิ์แฟรนไชส์กับ PT Mitra Adiperkasa MAP Group (แม๊ป กรุ๊ป) กลุ่มทุนบริษัทค้าปลีกยักษ์ใหญ่ในอินโดนีเซีย ที่มีธุรกิจค้าปลีกและร้านค้าชั้นนำในด้านแฟชั่น กีฬา เสื้อผ้าเด็ก อาหารและเครื่องดื่มมากกว่า 2,300 แห่ง ใน 81 เมืองใหญ่
*ณรงค์ศักดิ์ เลิศทรัพย์ทวี กรรมการผู้จัดการ บมจ.ฟอร์ท สมาร์ท เซอร์วิส (FSMART) เผยธนาคารซีไอเอ็มบี ไทย (CIMBT) ได้แต่งตั้งบริษัทเป็นแบงกิ้ง เอเยนต์ ให้บริการฝากเงินที่ “ตู้บุญเติม” ซึ่งนับเป็นธนาคารที่ 7 เพิ่มจาก ธนาคารกสิกรไทย ธนาคารไทยพาณิชย์ ธนาคารกรุงไทย ธนาคารกรุงศรีอยุธยา ธนาคารออมสิน และธนาคารเพื่อการเกษตรและสหกรณ์การเกษตร คาดจะเปิดให้บริการได้ในวันที่ 15 ก.ย.นี้